Банат Вәлиева-Яубаҫарова, Ҡырмыҫҡалы районы: Ҡурсаланыу осоронда быға тиклем ҡул һәм ваҡыт етмәгән эштәр менән булышабыҙ: бабайым менән ярышып балаларыбыҙ, яҡындарыбыҙ өсөн үҙебеҙҙең тормошобоҙ тураһындағы хәтирәләребеҙҙе яҙабыҙ, уларҙы мөхәррирләйбеҙ, шәжәрәләребеҙҙе тултырабыҙ. Атай-әсәйҙәребеҙҙең һөйләгәндәренән иҫтә ҡалғандарҙы һәм аудиояҙмаларҙа һаҡланғандарын үҙебеҙҙең хәтирәләргә ҡыҫтырып ҡуябыҙ. Фотоальбомдарҙы ла тәртипкә килтерәбеҙ. Ял иткән саҡта ҡулдарҙа дини китап: үҙебеҙгә, балаларыбыҙға, туғандарыбыҙға, яҡындарыбыҙға, илдәге халыҡҡа был афәттән һау сығыуыбыҙҙы теләйбеҙ! Магазинға ла сыҡмайбыҙ, сөнки һыуытҡыс ларыбыҙға ҡурсаланыуға тиклем бик күп аҙыҡ һатып алып һалғайныҡ, шуларҙы ҡулланабыҙ, ә икмәкте ҡомалаҡ әсеткеһе менән өйҙә бешерәм. Ҡасабабыҙҙағы бер аҙыҡ магазинының хужаһы 65 йәштән өлкәндәргә ярҙам йөҙөнән өйҙәребеҙгә аҙыҡ һатырға килтерә, рәхмәт инде уға, Бикбаев Артур тигән балаға! Беҙ, ҡарттар, өйҙә ултырабыҙ ҙа ул, тик бына йәнде көйҙөргәне урамда балаларҙың велосипедта йөрөгәне, урамда күмәкләшеп күренеүҙәре. Теге вирусологтар әйткәненсә, бәлки, балалар еңел кисерер ҙә ул вирусты, тик бына ололарға ҙур проблема тыуҙырмаҫмы улар, етмәһә, районда бер осраҡ асыҡланыуы ла билдәле… Борсолорға урын бар… Телевизорҙы бик һирәк ҡарарға тырышабыҙ, сөнки уны асһаң, ҡайһы каналын ғына алма, барыһы ла шул вирус тураһында ғына һөйләй, ирекһеҙҙән борсола башлайһың. Шулай ҙа бер нәмәгә ҡарамай, үҙ өйөбөҙ — үҙ ҡәлғәбеҙ, тип, ураған һайын ишек тотҡаларын дезинфекциялап, өйҙә ултырабыҙ. Башта һәр өс көн һайын подъезыбыҙҙа ЖКХ санобработка үткәрә ине, әммә был көндәрҙә нишләптер хлорка еҫе һиҙелмәй, әллә средстволары бөттө инде…